১০ বছর পর পর্দায় কামব্যাক করছেন যশ

টলিপাড়ার পরিচিত মুখ যশ দাশগুপ্ত (Yash Daasguptaa)। বর্তমানে বড়পর্দায় দাপিয়ে অভিনয় করছেন। স্ত্রী নুসরতের (Nusrat Jahan) সঙ্গে খুলেছেন প্রযোজনা সংস্থা। প্রযোজক হিসেবেও বেশ ব্যস্ত অভিনেতা। তবে টলিপাড়ায় কানাঘুষো ফের সিরিয়ালে ফিরতে চলেছেন অভিনেতা।

‘বোঝে না সে বোঝে না’র পর ফের ছোটপর্দায় ফিরতে চলেছেন যশ দাসগুপ্ত। সোশ্যাল মিডিয়ার এক ভিডিওবার্তায় এমনই ইঙ্গিত দিলেন যশ। জানালেন, “তোমাদের সকলের জন্য একটা দারুণ খবর আছে। আমি আবার ফিরে আসছি টেলিভিশনের পর্দায়। দেখা হচ্ছে তোমাদের সকলের সঙ্গে খুব শীঘ্রই। চোখ রাখুন…।”

আরও পড়ূন: আসছে বাজিগর’এর সিক্যুয়েল

সূত্রের খবর, এবার স্টার জলসার পর্দায় দেখা যাবে যশকে। ভিডিও প্রকাশ্যে আসার পর সরগরম ভক্তমহল। নানা প্রশ্ন উঠছে নেট দুনিয়ায়। যশ কি কোনও ধারাবাহিকের মুখ্য চরিত্রে ফিরছেন? নাকি মিঠাইয়ের মতো পুনঃপ্রচার হবে? নাকি কোনও ধারাবাহিকে অতিথি হয়ে আসবেন যশ? নাকি এমন ভিডিওর উদ্দেশ্য শুধুই প্রচারমুখী হওয়া? উত্তর দেবে সময়।

উল্লেখ্য, একসময় টেলিভিশনের জনপ্রিয় জুটি ছিল যশ ও মধুমিতা। অরণ্য এবং পাখির জুটি মন কেড়েছিল দর্শকদের। তারপর ১০ বছর আর ছোটপর্দায় কাজ করেননি যশ। সম্প্রতি স্টার জলসার ‘উরান’ ধারাবাহিকে দেখা গিয়েছিল তাঁকে। কীভাবে টেলিভিশনে ফিরবেন অভিনেতা? খোলসা করেননি অভিনেতা।